Многа важных спраў прыпадала на тыя гады. Пры школе мы пабудавалі цяпліцу, дзе сталі вырошчваць кветкі. Стварылі музей. Зноў жа з матэрыяламі нам дапамог Анатоль Удоўчанка. Мастацкае афармленне зрабіў памерлы цяпер Уладзімір Іванавіч Галавач. У музеі было сабрана многа каштоўных экспанатаў, гістарычных сведчанняў – уся гісторыя Петрыкава. Зборам матэрыялаў займалася Валянціна Сцяпанаўна Сацута. Многа працы ўклала ў яго афармленне Валянціна Міхайлаўна Бабарыка, дапамагалі бацькі. Да нас у музей прыязджалі вучні школ раёна, з Жыткавічаў, Калінкавічаў, Мазыра. На жаль, цяпер музея няма, зніклі і экспанаты.